KĨŨRIA GĨA 5
Ingĩka Atĩa Angĩkorũo nĩ Ndĩrogitwo ndĩ Cukuru?
ŨRĨA ŨNGĨKA
Ta wĩcirie ũndũ ũyũ: Tom ndarenda gũcoka gũthiaga cukuru. Ũndũ ũcio wambĩrĩirie mĩeri ĩtatũ mĩthiru rĩrĩa ciana iria mathomaga nacio ciaambĩrĩirie kũmũũgita. Rĩmwe mũrutwo nĩ angĩagũthire ibuku rĩrĩ moko-inĩ ma Tom na atue atĩ ndekwendaga, kana rĩngĩ andũ marĩ thutha wake ũmwe wao akamũtindĩka no Tom ehũgũra ndangĩmenya nũ weka ũguo. Mũthenya wa ira-rĩ, nĩ aratũmĩirũo ndũmĩrĩri intaneti-inĩ atĩ nĩ arehĩtĩrũo gwĩkwo ũndũ mũru . . .
Ũngĩka atĩa korũo nĩwe Tom?
TA WĨCIRIE
Ti kuuga atĩ gũtirĩ ũndũ ũngĩka. No ũhote kũhiũrania na mũndũ ũrakũũgita ũtekũhũthĩra hinya. Na njĩra irĩkũ?
NDŨKONANIE MARAKARA. Bibilia yugaga ũũ: “Kĩrimũ, marakara makĩo nĩkĩmoimagĩria mothe, no mũndũ mũũgĩ, make nĩamagiragĩrĩria agakĩmahoreria.” (Thimo 29:11) Ũngĩonania ũhoreri, kwahoteka arĩa marakũũgita manoge.
NDŨKERĨHĨRIE. Bibilia yugaga ũũ: “Mũtikaneke mũndũ o na ũrĩkũ ũũru tondũ wa ũũru ũrĩa amwĩkĩte.” (Aroma 12:17) Kwĩrĩhĩria nĩ gũthũkia gũthũkagia maũndũ.
NDŨKEINGĨRIE THĨNA-INĨ. Bibilia yugaga ũũ: “Mũndũ mũbarĩrĩri [mũũgĩ] onaga gũkĩgĩa ũũru, akehitha.” (Thimo 22:3) Geria o ũrĩa wothe ũngĩhota gwĩthema andũ arĩa mangĩkũũgita kana handũ harĩa ũngĩũgitĩrũo.
GERIA GŨCOKERIA MŨNDŨ ŨNDŨ ATERĨGĨRĨIRE. Bibilia yugaga ũũ: “Icokia ihoreri nĩ gũthengia rĩthengagia marũrũ.” (Thimo 15:1) O na no warie ũndũ wa mathekania. Kwa ngerekano, mũndũ ũrakũũgita angĩkwĩra atĩ ũrĩ mũtungu, no wĩtĩkanie nake na uuge “Nĩ ndĩrabatara gũcekacekeha.”
WĨTHIĨRE. Mũirĩtu wĩtagwo Nora ũrĩ na mĩaka 19, oigire ũũ: “Kwaga kwaria kuonanagia atĩ ũrĩ mũgima na ũrĩ na ũmĩrĩru gũkĩra ũrĩa ũrakũũgita. Kuonanagia atĩ nĩ ũĩ kwĩgirĩrĩria—ngumo ĩrĩa ĩtarĩ na ũrĩa ũrakũũgita.”—2 Timotheo 2:24.
KŨRIA ŨMĨRĨRU. Kaingĩ arĩa mogitanaga nĩ mamenyaga arĩa matarĩ na ũmĩrĩru na arĩa matangĩĩrĩhĩria. Ngũrani na ũguo, andũ aingĩ arĩa mogitanaga no matigane nawe mangĩona atĩ ndũramahe mweke.
HOYA ŨTEITHIO. Mũndũ ũmwe warĩ mwarimũ oigaga ũũ: “No njĩkĩre ngoro mũndũ o wothe ũrogitwo ahoe ũteithio. Ũndũ ũcio nĩguo wagĩrĩire na no ũteithie mũndũ ũngĩ ndakogitwo.”
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn